6.4.2022
SL
Uradni list Evropske unije
C 152/79
3.2 EESO pozdravlja dejstvo, da je Komisija najprej pojasnila, katere ukrepe je mogoče sprejeti brez predhodne priglasitve na podlagi veljavnih pravil, hkrati pa uvedla začasen in prožen regulativni okvir, ki je omogočil dodelitev državne pomoči brez primere v okviru poenostavljenega postopka.
3.3 V skladu s tem pravnim okvirom je generalni direktorat Komisije za konkurenco (GD COMP) v zelo kratkem času odobril izredno veliko število nacionalnih shem pomoči, kot so zahtevale izredne pandemične razmere, kar dokazuje izjemno operativno zmogljivost.
3.4 EESO meni, da je Komisiji uspelo najti dober kompromis med še nikoli tako nujno potrebo po prožnosti pravil o državni pomoči ter potrebo po minimalni regulativni osnovi in celovitem nadzoru Komisije, s katerima naj bi omejili pretirane neenakosti na notranjem trgu, ki so posledica različnih zmogljivosti držav članic za finančno posredovanje v podporo svojim nacionalnim gospodarstvom.
3.5 Izkazalo se je, da so številni ukrepi pomoči za podjetja, ki jih ureja začasni okvir in med drugim vključujejo neposredno pomoč, javna jamstva za bančna posojila, subvencionirana posojila in deleže v kapitalu podjetij, ter precejšnji zneski dovoljenih zgornjih mej pomoči zlasti na podlagi zadnje prilagoditve, ki jo je Komisija izvedla januarja 2021, primerni za obvladovanje krize in da so v primerjavi s prejšnjim začasnim okvirom, sprejetim po finančni krizi leta 2008, veliko kakovostnejši.
3.6 V zvezi s povezavo med javnim posredovanjem v gospodarstvu in pravili o državni pomoči EESO poudarja pomembno vlogo, ki bi jo pravila o konkurenci lahko imela tudi pri pravilnem in neizkrivljajočem izvajanju nacionalnih načrtov za okrevanje in odpornost, ki jih bodo morale države članice izvajati z razpoložljivimi evropskimi sredstvi.
3.7 V zvezi s povezavo med protimonopolnimi pravili iz člena 101 PDEU in pandemično krizo EESO pozdravlja dejstvo, da je Komisija hitro sprejela sporočilo, namenjeno spodbujanju projektov sodelovanja med podjetji za zmanjšanje pomanjkanja bistvenih proizvodov in storitev med pandemijo, pri čemer je svoje tradicionalne smernice za sporazume o horizontalnem sodelovanju prilagodila posebnim socialnim, gospodarskim in zdravstvenim razmeram, ki so se pojavile leta 2020.
3.8 Posebej koristne so tudi izvedbene uredbe, ki jih je Komisija odobrila aprila 2020, da bi začasno povečala prožnost uporabe pravil konkurence v kmetijskih sektorjih, ki jih je pandemija COVID-19 najbolj prizadela.
Te uredbe so kmetom in medpanožnim organizacijam omogočile sprejetje začasnih kolektivnih ukrepov za stabilizacijo nekaterih kmetijskih sektorjev.
3.9 V poročilu o politiki konkurence za leto 2020 je opisana tudi dejavnost Komisije za nadzor nad združitvami, v okviru katere je bilo priglašenih 361 transakcij in sprejetih 352 sklepov, kar je v 18 primerih privedlo do poglobljenega posredovanja.
To pomeni, da je bilo 76 % vseh transakcij, priglašenih v letu 2020, odobrenih s poenostavljenim postopkom v prvi fazi, kar kaže na učinkovito delovanje postopkovnih pravil, kar je koristno zlasti zaradi ponovnega razmaha dejavnosti združitev in prevzemov na svetovni ravni, ki ga omogoča precejšnja trenutna likvidnost.
3.10 EESO meni, da je zelo pomembno, da je Evropska mreža za konkurenco, prek katere se usklajujejo ukrepi nacionalnih organov, pristojnih za konkurenco, in GD COMP, izrazila odločno skupno stališče o uporabi pravil konkurence med zdravstveno krizo zaradi COVID-19, da bi se izognili morebitnemu oportunističnemu in izkoriščevalskemu ravnanju, ki je v kriznih časih še posebej obsojanja vredno in škodljivo.
4.
Digitalni prehod in konkurenca 4.1 Digitalni prehod ter razvoj gospodarstva novih informacijskih in komunikacijskih tehnologij odpirata nova in pomembna vprašanja z vidika konkurence.
EESO zato meni, da morajo evropske institucije v zvezi s tem ukrepati z ustreznimi predpisi.
4.2 EESO je že izrazil svoje mnenje o treh glavnih zakonodajnih predlogih, ki jih je sprejela Komisija in v katerih so predlagani regulativni ukrepi v okviru digitalnega gospodarstva, in sicer o predlogu uredbe Evropskega parlamenta in Sveta o tekmovalnih in pravičnih trgih v digitalnem sektorju (akt o digitalnih trgih) (1), o predlogu uredbe Evropskega parlamenta in Sveta o enotnem trgu digitalnih storitev (akt o digitalnih storitvah) (2) in o predlogu uredbe Evropskega parlamenta in Sveta o evropskem upravljanju podatkov (akt o upravljanju podatkov) (3).
(1) (2) (3)
UL C 286, 16.7.2021, str. 64.
UL C 286, 16.7.2021, str. 70.
UL C 286, 16.7.2021, str.
38.